
PARLAMENTUL ROMÂNIEI

                                                      CAMERA DEPUTAŢILOR
	                 Comisia pentru politică  economică,                                                                                                              reformă şi privatizare                                   
  Nr. 4c-1/310/2013
	                        Comisia pentru industrii
  şi servicii
      Nr. 4c-3/473/2013


                                                          Nr. Pl-x 469/2013
                                                                Bucureşti, 08.09.2015                                                   
                                   BIROULUI  PERMANENT  

                                                      AL 

    CAMEREI DEPUTAŢILOR
Vă înaintăm, alăturat, RAPORTUL COMUN asupra propunerii legislative privind interzicerea explorării şi exploatării prin fracturare (fisurare) hidraulică a hidrocarburilor gazoase sau lichide şi anularea licenţelor exclusive de explorare a proiectelor ce utilizează această metodă, trimisă spre dezbatere în fond Comisiei pentru politică economică, reformă şi privatizare și Comisiei pentru industrii şi servicii, cu adresa nr. Pl-x 469 din 11 noiembrie 2013, înregistrată sub nr. 4c-1/310 din                              11 noiembrie 2013, respectiv nr. 4c-3/473 din 12 noiembrie 2013,                                    Camera Deputaţilor fiind Cameră decizională.
În raport cu obiectul şi conţinutul său, iniţiativa legislativă face parte din categoria legilor organice.



         PREŞEDINTE


                            PREŞEDINTE
                             Horia GRAMA                                                        Iulian IANCU

   RAPORT COMUN

asupra
 propunerii legislative privind interzicerea explorării şi exploatării prin fracturare (fisurare) hidraulică a hidrocarburilor gazoase sau lichide şi anularea licenţelor exclusive de explorare a proiectelor ce utilizează această metodă
În conformitate cu prevederile art. 95 din Regulamentul Camerei Deputaţilor, republicat, Comisia pentru politică economică, reformă şi privatizare şi Comisia pentru industrii şi servicii au fost sesizate, spre dezbatere în fond, cu propunerea legislativă privind interzicerea explorării şi exploatării prin fracturare (fisurare) hidraulică a hidrocarburilor gazoase sau lichide şi anularea licenţelor exclusive de explorare a proiectelor ce utilizează această metodă, trimisă cu adresa nr. Pl-x 469 din                                  11 noiembrie 2013, înregistrată sub nr. 4c-1/310 din 11 noiembrie 2013, respectiv                   nr. 4c-3/473 din 12 noiembrie 2013.
Conform prevederilor art. 75 din Constituţia României, republicată, şi ale                       art. 92 alin. (9) pct. 2 din Regulamentul Camerei Deputaţilor, republicat,                         Camera Deputaţilor este Cameră decizională.

Senatul, în calitate de primă Cameră sesizată, a respins iniţiativa legislativă, în şedinţa din 6 noiembrie 2013.  
Consiliul Legislativ, prin avizul nr. 388 din 14 mai 2013 a avizat negativ propunerea legislativă.       

                Guvernul, prin punctul de vedere transmis cu adresa nr. 10746 din                              15 noiembrie 2013 nu susţine adoptarea acestei iniţiative legislative.
Comisia juridică, de disciplină şi imunităţi a avizat negativ propunerea legislativă, conform avizului nr. 4c-11/1291 din  9 decembrie 2013. 
Comisia pentru administraţie publică şi amenajarea teritoriului                 (denumită Comisia pentru administraţie publică, amenajarea teritoriului şi echilibru ecologic  la momentul emiterii avizului) a avizat negativ iniţiativa legislativă, conform avizului  nr. 4c-6/490 din 9 decembrie 2013.
Propunerea legislativă are ca obiect de reglementare instituirea, pe teritoriul României şi pe platforma teritorială a Mării Negre a interdicţiei utilizării fracturării/fisurării hidraulice pentru explorarea şi exploatarea hidrocarburilor gazoase sau lichide, nerespectarea interdicţiei constituind infracţiune ce s-ar pedepsi cu închisoare de la 3 la 5 ani sau amendă de la un milion la două milioane lei, pentru persoanele juridice, sau de la 25 mii lei la 50 mii lei, pentru persoanele fizice.

Totodată, potrivit propunerii legislative, titularii licenţelor de explorare exclusivă a zăcămintelor de hidrocarburi gazoase sau lichide ar avea obligaţia de a trimite către autoritatea competentă care a emis licenţa un raport privind tehnica utilizată. Netrimiterea acestor rapoarte ar constitui infracţiune şi ar atrage după sine anularea licenţei de explorare exclusivă şi s-ar pedepsi cu închisoare de la 1 la 3 ani sau cu amendă de la 50 mii lei la un milion lei, pentru persoanele juridice, sau de la 5 mii lei la 15 mii lei, pentru persoanele fizice.
În conformitate cu prevederile art. 61 şi 63 din Regulamentul Camerei Deputaţilor, republicat, membrii celor două Comisii au examinat propunerea legislativă în şedinţe separate. Membrii Comisiei pentru politică economică, reformă şi privatizare au examinat iniţiativa legislativă menţionată mai sus şi documentele care o însoţesc, în şedinţa din 8 septembrie 2015. Membrii Comisiei pentru industrii şi servicii au examinat propunerea legislativă menţionată mai sus, în şedinţa din 29 iunie 2015.
Din totalul de 25 de membri ai Comisiei pentru politică economică, reformă şi privatizare au fost prezenţi la dezbateri 23 deputaţi, iar din numărul total de                               18 membri ai Comisiei pentru industrii şi servicii au participat la dezbateri                       toţi deputaţii. 

La lucrările celor două Comisii au participat, în calitate de invitați, din partea Ministerului Energiei, Întreprinderilor Mici și Mijlocii și Mediului de Afaceri, domnul Corneliu Condrea - director general, iar din partea Agenţiei Naţionale pentru Resurse Minerale, domnul Gheorghe Duţu - preşedinte.
În urma examinării propunerii legislative şi a opiniilor exprimate de către membrii celor două Comisii, s-a constatat că iniţiativa legislativă nu se justifică întrucât, tendinţele europene şi internaţionale în materie au evidenţiat în ultimii ani o legătură strânsă între securitatea energetică, crearea de locuri de muncă şi creşterea economică. La nivel european nu există norme cu caracter obligatoriu care să reglementeze în mod specific procedeul extracţiei hidrocarburilor gazoase sau lichide prin fracturare hidraulică. Astfel, soluţia legislativă preconizată ar fi discriminatorie pentru alte exploatări de resurse naturale prin procedeul fracturării hidraulice, care este folosit pe scară restrânsă, atât în exploatarea hidrocarburilor clasice, cât şi în valorificarea resurselor regenerabile de energie geotermală.

De asemenea, nu poate fi acceptat un act normativ care ar limita cunoaşterea geologică a teritoriului naţional şi a resurselor minerale, propritate a statului, limitând în sine suveranitatea asupra subsolului naţional. 
Faţă de considerentele menţionate mai sus, membrii celor două Comisii au hotărât, cu majoritate de voturi (2 abţineri), să propună plenului Camerei Deputaţilor respingerea propunerii legislative privind interzicerea explorării şi exploatării prin fracturare (fisurare) hidraulică a hidrocarburilor gazoase sau lichide şi anularea licenţelor exclusive de explorare a proiectelor ce utilizează această metodă.

În raport cu obiectul şi conţinutul său, iniţiativa legislativă face parte din categoria legilor organice.       
 PREŞEDINTE                                                        PREŞEDINTE                            

                Horia GRAMA                                                        Iulian IANCU
                 SECRETAR                                                              SECRETAR

                  Cornel ITU                                                             Antal ISTVAN
                      ŞEF SERVICIU
                                     Consilier parlamentar

      Lidia-Graziella SEGĂRCEANU                                                              Viorica Pătraşcu

